P r e d k l a d a c i a     s p r á v a 

V dňoch 31. mája - 1. júna 2001 sa v Krakove uskutočnilo v poradí tretie oficiálne stretnutie predsedov vlád krajín višegrádskej skupiny - Slovenskej republiky, Poľskej republiky, Českej republiky a Maďarskej republiky - M. Dzurindu, J.Buzeka, M. Zemana a V. Orbána. 
Cieľom ich spoločného stretnutia bolo zhodnotenie spolupráce V4 za obdobie od ich posledného oficiálneho stretnutia v júni 2000 v Prahe, prerokovanie dôležitých tém vnútornej a zahraničnej politiky višegrádskej skupiny, stanovenie oblastí budúcej spolupráce a prijatie spoločného vyhlásenia. Predsedovia vlád si taktiež pripomenuli desiate výročia vzniku višegrádskej skupiny a poukázali na vývoj, ktorý višegrádske krajiny za uplynulé desaťročie zaznamenali.
Stretnutie prebiehalo vo forme pracovných raňajok, plenárneho rokovania delegácií, spoločnej tlačovej konferencie predsedov vlád a pracovného obeda.

Spoločné vyhlásenie predsedov vlád sa vyjadruje k dôležitým témam spolupráce krajín V4 a jej zahraničnopolitickej orientácii. Vyjadruje postoj krajín V4 k dôležitým európskym a transatlantickým procesom a integračným zoskupeniam - EÚ a NATO. Venuje sa aktuálnej situácii v krajinách juhovýchodnej Európy a Paktu stability pre JVE. Potvrdzuje záujem o spoluprácu s ďalšími krajinami v regióne, ako aj krajinami a zoskupeniami v EÚ.   
Predsedovia vlád krajín V4 sa počas rokovaní dohovorili na hlavných smeroch orientácie višegrádskej spolupráce v nadchádzajúcom období, rokovali o zahranično-politických aspektoch spolupráce V4 s ostatnými krajinami v regióne, ako aj štátmi EÚ, diskutovali otázky európskeho a transatlantického integračného procesu.
Vzhľadom na narastajúci záujem o podporu projektov z Medzinárodného višegrádskeho fondu predsedovia vlád na návrh predsedu vlády SR M.Dzurindu rozhodli o zdvojnásobení príspevkov višegrádskych krajín do tohto fondu.

Predseda vlády MR V. Orbán v súvislosti so začínajúcim predsedníctvom Maďarskej republiky oboznámil partnerov vo višegrádskej skupine s jeho programom.

Doterajšiu spoluprácu V4 a dosiahnuté výsledky hodnotili predsedovia vlád jednoznačne pozitívne. V predchádzajúcom období bola prevažná časť úloh splnená, v plnení niektorých úloh z predchádzajúceho obdobia, najmä v bezpečnostnej a hospodárskej oblasti, sa bude pokračovať aj v budúcom období. Politickou prioritou V4 aj naďalej ostáva integrácia SR, ČR, MR a PR do EÚ a podpora SR zo strany jej partnerov v jej snahe získať pozvanie do NATO. V nadchádzajúcom období sa aktivity V4 vo vnútornej dimenzii budú ďalej zameriavať na spoluprácu v politickej, ekonomickej a kultúrnej oblasti. Činnosť krajín V4 sa taktiež zameria na spoločný postup v závere prístupových rokovaní s EÚ, spoluprácu v zbrojnom priemysle, koordináciu pri budovaní obranných zariadení, formovaní spoločných vojenských jednotiek a zapájaní hospodárskych subjektov krajín V4 do tejto spolupráce.

Vo vzťahu k zahraničiu V4 je otvorená spolupráci s ostatnými krajinami regiónu, ktorú však bude modifikovať podľa potrieb a možností. Taktiež víta ponuky na spoluprácu s krajinami EÚ, ktoré majú snahu napomôcť prijatie krajín V4 do EÚ, technologicky priblížiť V4 vyspelým štátom EÚ a vytvárať tak perspektívu budúceho partnerstva v EÚ.

V záujme ďalšieho prehlbovania úspešnej a pre SR výhodnej spolupráce v rámci višegrádskej skupiny sa odporúča predkladaný materiál schváliť.